Wartburg

Wartburg oli Itä-Saksassa Eisenachissa VEB IFA-Kombinat PKW Karl-Marx-Stadtin VEB Automobilwerk Eisenach -tehtaan valmistama automerkki. Auton erikoisuuksia oli sen kaksitahtimoottori. Lisäksi se oli harvoja erillisellä rungolla varustettuja henkilöautoja aikana, jolloin muut merkit olivat jo siirtyneet itsekantavaan koriin. Nimi "Wartburg" tulee Eisenachin kaupungin yllä kohoavasta Wartburgin linnasta. Mallia 311 valmistettiin lisäksi vuosina 1962-1964 lisenssillä Argentiinan Córdobassa Graciela-merkin GW-mallina. Valmistetuista 646 kappaleesta muutamia on vielä ajokunnossa 2010-luvun lopulla.

Wartburg-merkkisiä autoja valmistettiin vuosina 1956–1991. IFA F9:n seuraajaa, Wartburg 311:tä tehtiin vuosina 1956–1965. Wartburg 311:stä oli saatavissa sedan-, coupé- ja farmarimallit, pakettiauto sekä farmarin erikoinen muunnos, kattoikkunoin varustettu Camping. Välimallia 312 tehtiin vuonna 1966; tulossa ollutta suurempaa mallimuutosta ennakoi muun muassa siirtyminen 15 tuuman rengaskoosta 13-tuumaisiin renkaisiin. Vuodeksi 1967 autoa "modernisoitiin" korin osalta ja uudistettu malli nimettiin Wartburg 353:ksi. Malli 353:a sai sedan- tai farmarikorilla varustettuna, keltaisena tai punaisena. Vuonna 1975 Wartburg uudistui niin että voitiin malli nimetä 353W-malliksi (W=Weiterentwicklung, eli pidemmälle kehitetty). Tuolloin tuli vaihtovirtalaturi, levyjarrut eteen, 2-piiriset jarrut ja H4-valot. Vielä 1980-luvun puolivälissä auton ulkonäkö muuttui hieman, kun etusäleikön mallia muutettiin ja etuistuimille tulivat kiinteät niskatuet.

Neuvostoliiton hallitus ohjasi Itä-Euroopan satelliittimaita ja myös niitten autoteollisuutta. Itä-Saksan autotehtaalla oli suunnitelmat valmistaa Wartburgia nelitahtisella moottorilla varustettuna, mutta Kreml halusi itäsaksalaisten valmistavan vain kaksitahtisia autoja . Mahdollisena syynä oli estää Wartburgin nousu neuvostoliittolaisen Ladan vakavaksi kilpailijaksi.

Kaksitahtisena Wartburg pysyi 1980-luvun lopulle asti, jolloin alettiin valmistaa Wartburg 1.3 -mallia, joka varustettiin Volkswagenin suunnittelemalla 1,3 l nelitahtimoottorilla. Tehdas suljettiin 10. huhtikuuta 1991 ja purettiin osittain. Kahdesta jäljelle jääneestä rakennuksesta toinen palvelee tehtaan historiaa vaalivana automuseona. Isompi tyhjilleen jäänyt tehdasrakennus tullaan purkamaan. Vuoden 1991 jälkeen Eisenachissa sijaitsevassa uudessa tehtaassa on koottu muun muassa Opel Corsa -henkilöautoja.

Wartburg Suomessa
Wartburgia toi Suomeen aluksi Oy Rego Ab, mutta vuonna 1971 edustus siirtyi Haka-Auto Oy:n tytäryhtiölle, Wartburgin tuontia varten perustetulle Vara-Haka Oy:lle. Saabin luovuttua kaksitahtimoottorista ja Trabantin poistuttua markkinoilta Wartburg oli ainoa kaksitahtimoottorilla varustettu automerkki Suomessa. Huolimatta hieman heikosta imagostaan ja aika karkeasta viimeistelystä Wartburg ajoi asiansa kohtalaisen luotettavana käyttöautona etenkin maaseudulla, jossa arvostettiin sen ominaisuuksia huonokuntoisilla teillä, ja se oli kilpailukykyinen 60-luvun halvimpiin länsiautoihin (esimerkiksi Volkswagen Kupla, Mini, Fiat 600, Renault 4 ja Ford Anglia) verrattuna. Sen edullinen hinta antoi anteeksi auton puutteet, muun muassa suuren polttonesteenkulutuksen, voimakkaan sisämelun, raskaan ohjauksen ja maantiepölyn tunkeutumisen matkustamoon ajon aikana. Muut autoilijat menivät maantiellä mielellään Wartburgin ohi sen pistävänhajuisen pakokaasun vuoksi. Wartburgin omintakeisen tekniikan, mutta samalla melko helpon huollettavuuden vuoksi sen omistajiin lukeutui paljon ns. tee se itse -miehiä. 

Wartburgeja oli Suomen ajoneuvorekisterissä vuoden 1969 lopussa noin 10 000 kappaletta ja vuoden 1979 lopussa noin 13 000 autoa. Parhaina vuosina 1960- ja 1970-luvuilla myytiin yli 2 000 Wartburgia.  Vuonna 1981 Suomessa rekisteröitiin 1 146 uutta Wartburgia ja tuolloin se oli rekisteröintitilastossa 18. sijalla – esimerkiksi Audin, Citroënin ja Renaultin edellä.  Vuonna 1987 uusia Wartburg-autoja rekisteröitiin enää 402 kappaletta, jolloin se oli tilastossa 25. sijalla ja viimeisenä erikseen tilastoituna automerkkinä; tuona vuonna uusia henkilöautoja rekisteröitiin Suomessa siihenastinen ennätysmäärä, yli 150 000 kappaletta.  1980-luvun loppuvuosina Wartburg oli hankintahinnaltaan Suomen edullisimpia automerkkejä puolalaisen FSO:n, neuvostoliittolaisten Ladan ja Moskvitšin sekä tšekkoslovakialaisen Škodan rinnalla.  Vuoden 1988 lopussa Suomen ajoneuvorekisterissä oli 7 767 Wartburg-henkilöautoa ja merkki oli tilaston 22. sijalla.

Maahantuonti loppui Itä-Saksan romahtaessa. Wartburgit ovat 1990-luvulta lähtien kadonneet Suomen maanteiltä miltei täysin, mutta vuoden 1999 lopussa niitä oli rekisterissä vielä 732 kappaletta.

Katso myös
Trabant

Lähteet

Viitteet

Aiheesta muualla
 Wartburgin tv-mainos vuodelta 1962, Elävä muisti -sivusto, Kansallinen audiovisuaalinen instituutti
 Saksalainen kirja-verkkoantikvariaatti: esimerkkinä Wartburg 1300-mallin korjausoppaiden sarja, VEB Fachbuchverlag , käytetty
 Das schöne Ost-Coupé und seine Geheimnisse: Wartburg Sport 313-coupé (valmistettu 469 kpl); Garagengold-sarja (Auto Motor Sport) 8:01 min; tarina, esittely, ajo 

 
Seulonnan keskeiset artikkelit